ALEGERI 2024. Competiții electorale cu suspans în Prahova sau Bacău. Cum arată lupta pentru șefia consiliilor județene și pentru primăriile marilor orașe
Bătăliile dintre PSD și PNL sunt istorie după ce cele două partide s-au aliat la guvernare și au decis să-și susțină candidaturile reciproc în orașele mari unde USR are primari în funcție: Timișoara, Brașov și Bacău. La Constanța, Iași, Cluj, Arad, Alba Iulia și Craiova, primarii în funcție pornesc cu cele mai mari șanse. Un caz special e Primăria Capitalei, unde după ce PSD și PNL l-au retras pe Cătălin Cârstoiu, cele două partide acum mizează pe Gabriela Firea și Sebastian Burduja. La sectoare, coaliția merge pe candidați unici. Dincolo de înțelegeri însă, miza mare chiar și în Coaliție este reprezentată de controlul județelor.